FI Euroopan unionin virallinen lehti CE 78/388

(2004/C 78 E/0411)

KIRJALLINEN KYSYMYS E-1838/03

esittäjä(t): Roger Helmer (PPE-DE), Charles Tannock (PPE-DE), Sir Robert Atkins (PPE-DE), Giles Chichester (PPE-DE), Hartmut Nassauer (PPE-DE) ja Jules Maaten (ELDR) komissiolle

(3. kesäkuuta 2003)

Aihe: Singaporen ja EU:n välinen vapaakauppasopimus

Ymmärtääkö komissio, että EU:n ja Singaporen välisestä vapaakauppasopimuksesta molemmille osapuolille aiheutuvat hyödyt olisivat merkittäviä? Jakaako komissio huolemme, että Singapore on tehnyt tai on parhaillaan tekemässä vastaavia sopimuksia mm. Kiinan, Japanin ja Intian kanssa ja että ilman vapaakauppasopimusta EU saattaa olla epäsuotuisassa asemassa Singaporen suhteen? Katsooko komissio, että Singaporen asema vähäisen maataloustuotannon maana tekisi sopimusneuvotteluista erityisen suoraviivaisia?

EU:n alustavat tarjoukset vapaakauppasopimuksesta Singaporen kanssa on ymmärtääksemme kytketty erityisehtoihin, kuten esimerkiksi sopimuksen ulottamiseen ainakin kahteen ASEAN-valtioon (vähintään yksi Singaporen lisäksi). Koska EU hyötyisi sopimuksesta, eikö komissionkin mielestä tarjouksen hyväksymisestä olisi syytä tehdä mahdollisimman helppoa Singaporelle? Katsooko komissio, että ASEAN-valtioiden taloudellisen ja poliittisen kehityksen suuret erot saattavat tehdä ”kahden valtion” kriteereistä erittäin vaikeita Singaporen kannalta, jolloin ne muodostuisivat tarpeettomaksi esteeksi vapaakauppasopimukselle?

Pascal Lamyn komission puolesta antama vastaus

(24. kesäkuuta 2003)

Unionin huomio ja resurssit keskitetään edelleen ensisijaisesti maailman kauppajärjestössä (WTO) käytäviin Dohan kehitysohjelmaa koskeviin monenkeskisiin neuvotteluihin.

Komissio seuraa kuitenkin tarkasti ja mielenkiinnolla kehitystä Itä-Aasiassa, jossa tehdään paljon aloitteita alueellisesta taloudellisesta yhdentymisestä. Tähän lukeutuvat vapaakauppa-aluetta käsittelevät neuvottelut, jotka Singapore on jo saanut päätökseen Japanin, Uuden-Seelannin, Euroopan vapaakauppa-alueen (Efta), Australian sekä Yhdysvaltojen kanssa ja joita se paraikaa käy Intian, Kanadan sekä Meksikon kanssa.

Singapore on ehdottanut vapaakauppa-aluetta koskevien neuvottelujen aloittamista myös unionin kanssa. Tätä valtiota, jolla on hyvin pienet sisämarkkinat, pidetään yhtenä maailman avoimimmista talouksista, sillä siellä on hyvin vähän kaupan esteitä. Vapaakauppa-alueneuvottelut vaativat yleensä huomattavia ponnisteluja ja resursseja, joiden täytyy olla perusteltuja poliittisen ja taloudellisen hyödyn näkökulmasta. Tämä pätee myös Singaporen kaltaiseen maahan, jolle maataloussektorin puuttuminen saattaisi olla helpottava tekijä neuvotteluiden joissakin osissa.

Tällä hetkellä komissio pyrkii saamaan paremman kuvan sopimuksen mahdollisista eduista unionille. Erityiset markkinaesteet ja muut Singaporen sääntelykäytännöthän ovat hyvin tärkeitä eurooppalaiselle kaupankäynnille. Komissio onkin pyytänyt useita eurooppalaisia kaupan alan järjestöjä keräämään tietoa jäseniltään. Tähän asti Singapore ja asiasta kiinnostuneet eurooppalaiset osapuolet eivät ole esittäneet riittävää näyttöä siitä, että unioni hyötyisi vapaakauppa-alueesta huomattavasti tai että sopimus lujittaisi kaupankäyntiä ja taloudellisia suhteita muiden Kaakkois-Aasian maiden liittoon (ASEAN) kuuluvien valtioiden kanssa tai muualla alueella. Tämän lisäksi tulisi vielä osoittaa, että on alueita, joilla Singaporen kahdenväliset vapaakauppasopimukset olisivat saattaneet unionin liiketoiminnan epäsuotuisaan asemaan.

Tähän mennessä komissio ei ole tehnyt edes alustavia ehdotuksia vapaakauppa-alueesta Singaporelle eikä ole esittänyt mitään erityisiä ehtoja tai ennakkoehtoja, jotka koskisivat mahdollisesti tulevaisuudessa toteutettavaa vapaakauppa-aluetta. Sen sijaan komissio kehittelee paraikaa toisenlaisia keinoja parantaa kauppa- ja sijoitussuhteita koko Kaakkois-Aasian maiden liiton kanssa tehostamalla sääntelyasioihin keskittyvää yhteistyötä.